། །སོ་ཐར་མདོ་འགྲེལ་སྙིང་པོ་ནོར་བུའི་ཤིང་རྟ་ཞེས་བྱ་བ་བཞུགས་སོ། །པྲ་ཏི་མོཀྵ་སུ་ཏྲ་གརྦྷ།
ཐམས་ཅད་མཁྱེན་པ་ལ་ཕྱག་འཚལ་ལོ། །ཚུལ་གནས་བྱང་ཆུབ་སེམས་ཀྱི་ས་གཞི་ལ། །ཏིང་འཛིན་
མི་གཡོ་ལྷུན་པོས་རབ་ཏུ་མཛེས། །མཁྱེན་པ་གཉིས་ལྡན་ཉི་ཟླས་ཆོས་ཀུན་གསལ། །ཐུབ་ཆེན་འགྲོ་
བའི་བླ་མར་གུས་ཕྱག་འཚལ། །བསྟེན་མཁས་ཕན་འདོགས་ཡོན་ཏན་མཐར་ཕྱིན་ཞིང་། །སྒྲུབ་
བརྒྱུད་བསྟན་པའི་གཙུག་རྒྱན་འགྲོ་བའི་མགོན། མཉམ་མེད་དྭགས་པོ་གཉིས་པ་ཟླ་བཟང་རྗེས།
།ཚེ་རབས་ཀུན་ཏུ་མི་འབྲལ་རྗེེས་བཟུང་གསོལ། །འདུལ་ལུང་སྡེ་བཞིའི་ཆུ་གཏེར་ཆེན་པོ་ལ། །བྱིས་
པའི་བློ་གྲོས་གྲུ་ཡིས་བརྒལ་དཀའ་ཡང་། །འཇམ་དབྱངས་བླ་མ་མཁྱེན་བརྩེའི་ཞལ་ལུང་གིས།
།ལེགས་བཤད་ནོར་བུའི་ཤིང་རྟ་འདི་ན་སྤེལ། །དེ་ལ་བདེ་བར་གཤེགས་པའི་གསུང་རབ་ཐམས་
ཅད་ཀྱི་སྙིང་པོའི་ནང་མཛོད་དུ་གྱུར་པ། བསྟན་པ་དང་སྟོན་པའི་ཞལ་ཚབ་དམ་ཆོས་འདུལ་བའི་སྡེ་
སྣོད་རིན་པོ་ཆེའི་རྩ་བ་སོ་སོར་ཐར་པའི་མདོ་འདི་འཆད་པ་ལ་མཚན་གྱི་དོན། འགྱུར་གྱི་ཕྱག གཞུང་
གི་དོན། མཇུག་གི་དོན་དང་རྣམ་པ་བཞི་ལས། དང་པོ་ལ་གཉིས། མཚན་བསྒྱུར་བ་དང་། མཚན་གྱི་
དོན་བཤད་པའོ། །དང་པོ་ནི། རྒྱ་གར་འཕགས་ཡུལ་གྱི་སྐད་དུ་པྲ་ཏི་མོཀྵ་སུ་ཏྲཱ། བོད་སྐད་དུ་སོ་
སོར་ཐར་པའི་མདོ། གཉིས་པ་ནི། པྲ་ཏིའི་སྒྲ་དང་པོ་དང་། སོ་སོ་དང་ཐབས་གསུམ་ལ་འཇུག་པ་
ལས། དང་པོར་སྡོམ་མིན་ལས་ཐར་པའི་ཕྱིར་དང་པོ་ཐར་པ་ཞེས་བྱ་བའམ། ཡང་ན་གང་གིས་
བསླབ་པའི་གཞི་ཡང་དག་པར་བླངས་ནས་བསྲུངས་པས་དེ་ཐར་གྱི་གཞན་མི་ཐར་བའི་ཕྱིར་ན་སོ་
སོར་ཐར་པ་ཞེས་པའམ། ཡང་ན་ཐར་པ་ནི་མྱ་ངན་ལས་འདས་པ་ཡིན་ལ། དེ་ཐོབ་པའི་ཐབས་ཡིན་
པས་ན་སོ་སོར་ཐར་པ་སྟེ། བརྗོད་བྱ་ལྷག་པའི་ཚུལ་ཁྲིམས་ཀྱི་བསླབ་པ་ཡིན་ལ། དེ་བརྗོད་བྱར་
བྱེད་པའི་དོན་གྱིས་ན་འདི་ལ་ཡང་སོ་སོར་ཐར་པ་ཞེས་བྱའོ། །དོན་མདོར་བསྡུས་པ་ཙམ་ཞིག་སྟོན་
པས་ན་མདོའོ། གཉིས་པ་འགྱུར་ཕྱག་ནི། ཐམས་ཅད་མཁྱེན་པ་ལ་ཕྱག་འཚལ་ལོ། །ཞེས་པ་ནི།
ཆོས་རྒྱལ་གྱི་བཀས་བཅད་དང་མཐུན་པར་ལོ་ཙཱ་བ་ཅོག་རོ་ཀླུ་རྒྱལ་གྱིས་བཀོད་པའོ། འདི་ལ་སྡེ་
སྣོད་ངོས་འཛིན་གྱི་ཕྱག་ཞེས་ཀྱང་ཟེར་རོ། །གསུམ་པ་གཞུང་དངོས་ལ་ལྔ་སྟེ། མཆོད་བརྗོད་དང༡་།
གླེང་སློང་བ༢། ཡང་དག་པར་བརྩམ་པ༣། གཞུང་རྒྱས་པའི་མཚན་ཉིད༤། བསྡུས་པའི་མཚན་ཉིད༥་དོ།
།དང་པོ་ལ་གཉིས་ཏེ། མཆོད་བརྗོད་དངོས་དང་། བཤད་པར་དམ་བཅའ་བའོ། །དང་པོ་ལ་བསྟོད་
པ་དང་། ཕྱག་འཚལ་བའོ། །དང་པོ་ལ་གཞན་དོན་ཕུན་སུམ་ཚོགས་པའི་སྒོ་ནས་བསྟོད་པ་དང་།
205

རང་དོན་ཕུན་སུམ་ཚོགས་པའི་སྒོ་ནས་བསྟོད་པའོ། །དང་པོ་ལ་ལྔ་ལས་གཞན་གྱི་རྒྱུ་ཕུན་སུམ་
ཚོགས་པའི་སྒོ་ནས་བསྟོད་པ་ནི། བསྐལ་པ་གྲངས་མེད་གསུམ་དུ་ཚོགས་གཉིས་བསགས་པ་ལ་
བརྟེན་ནས་མངོན་པར་རྫོགས་པ་སངས་རྒྱས་པའི་སྙན་པའི་བ་དན་འཇིག་རྟེན་གྱི་ཁམས་གསུམ་དུ་
གྲགས་པས་སོ། །ཇི་ལྟར་གྲགས་ཞེ་ན་སྟོན་པ་མངོན་པར་རྫོགས་པ་སངས་རྒྱས་པའི་ཚེ། དང་པོ་ས་
བླ་བ་རྣམས་ལ་གྲགས་དེ་ནས་བར་སྣང་གི་ལྷ་དང་། དེ་ནས་རྒྱལ་ཆེན་རིགས་བཞི་དང་། དེ་ནས་
རིམ་བཞིན་འོག་མིན་གྱི་བར་དུ་གྲགས་པས་སོ། །གཟུགས་མེད་དུ་གྲགས་པ་མི་འཐད་དེ། །དེ་ན་སྒྲ་
ཐོས་པ་མེད་པའི་ཕྱིར་ཞེ་ན་སྐྱོན་མེད་དེ། །གཟུགས་ཅན་གྱི་ཁམས་སུ་སྐྱེས་པའི་ཚེ་གྲགས་པས།
དེའི་ས་བོན་རྒྱུད་ལ་ཡོད་པ་ལ་གྲགས་ཞེས་བརྗོད་པའི་ཕྱིར་རོ་ཞེས་དང་། གཟུགས་མེད་དུ་གྲགས་
ཚུལ་འདི་ལ་ཀུན་མཁྱེན་མི་བསྐྱོད་རྒྱལ་བས། མངོན་པར་ཤེས་པའི་ས་པ་ཡིན་པས་སངས་རྒྱས་ལ་
སངས་རྒྱས་སུ་འདུ་ཤེས་པ་ཡིན་ནོ་ཞེས་གསུངས། གཉིས་པ་ཕན་འདོགས་ཕུན་སུམ་ཚོགས་པའི་སྒོ་
ནས་བསྟོད་པ་ནི། དམ་པས་གསུངས་པའི་ཆོས་བདེན་བཞི་སྟོན་པའི་སྒྲ་སེང་གེའི་སྒྲ་དང་ལྡན་པ་
བསྒྲགས་པར་མཛད་པའི་ཕྱིར་ཏེ། གདུལ་བྱ་ལ་ཆོས་ཀྱི་འཁོར་ལོ་བསྐོར་བའི་ཕྱིར་དམ་པའི་ཆོས་
སྟོན་པའི་སྒྲ་དེ་ཇི་ལྟར་སེང་གེའི་སྒྲ་དང་འདྲ་ཞེ་ན། མུ་སྟེགས་བྱེད་གླང་པོ་ལྟ་བུ་སྐྲག་པར་མཛད་ཅིང་
། རིགས་ཀྱི་བུ་སེང་གེའི་ཕྲུ་གུ་ལྟ་བུ་སྡུད་པར་བྱེད་པའི་ཕྱིར། གསུམ་པ་ཤེས་རབ་ཕུན་སུམ་ཚོགས་
པའི་སྒོ་ནས་བསྟོད་པ་ནི། ཤེས་རབ་ཕུན་སུམ་ཚོགས་པ་དང་ལྡན་ཏེ། ཆོས་ཐམས་ཅད་མངོན་སུམ་
དུ་མཁྱེན་པའི་ཕྱིར། བཞི་པ་ཐུགས་རྗེ་ཕུན་སུམ་ཚོགས་པའི་སྒོ་ནས་བསྟོད་པ་ནི་ལུང་དང་རྟོགས་
པའི་དཀོན་མཆོག་གི་མཛོད་བརྙེས་ནས་སྨིན་པར་མཛད་པའི་ཕྱིར། ལྔ་པ་འབྲས་བུའི་ཁྱད་པར་ཕུན་
སུམ་ཚོགས་པའི་སྒོ་ནས་བསྟོད་པ་ནི་གང་གི་ཞབས་ལ་ཚངས་པ་དང་ལྷ་དབང་ལ་སོགས་པའི་གཙུག་
གི་ནོར་བུས་གཏུག་ཏེ་ཕྱག་བྱས་པའི་ཕྱིར་རོ། །གཉིས་པ་ལ་གཉིས་ལས། སྤང་བ་ཕུན་སུམ་ཚོགས་
པའི་སྒོ་ནས་བསྟོད་པ་ནི། སྡུག་བསྔལ་གྱི་རྒྱ་མཚོའི་གཞི་གཏིང་དང་ཕ་རོལ་གྱི་མཐའ་དཔག་ཏུ་མེད་
པ་ལས་བརྒལ་བས་སོ། ། ༈ གཉིས་པ་ཡེ་ཤེས་ཕུན་སུམ་ཚོགས་པའི་སྒོ་ནས་བསྟོད་པ་ནི། ཤེས་བྱ་
ཐམས་ཅད་ལ་ཆགས་ཐོགས་མེད་པའི་ཡེ་ཤེས་བརྙེས་པས་འགྲོ་བའི་གཙོ་བོར་གྱུར་པའི་ཕྱིར། ༈
གཉིས་པ་ཕྱག་འཚལ་བ་ནི། དེ་ལྟ་བུའི་སྟོན་པ་ལ་སྤྱི་བོས་ཕྱག་འཚལ་བ་ལ་དོན་ཡོད་དེ། །གནས་
སྐབས་དང་མཐར་ཐུག་གི་དོན་ཐམས་ཅད་འགྲུབ་པའི་ཕྱིར་རོ། །ནས་ཞེས་པ་ལྷག་བཅས་ཀྱི་དོན་ཏོ།
།གཉིས་པ་བཤད་པར་དམ་བཅའ་བ་ནི། འོ་ན་ཕྱག་འཚལ་ཏེ་ལས་སུ་བྱ་བ་ཅི་ཞིག་བྱ་ཞེ་ན། ཐམས་
206

ཅད་མཁྱེན་པས་གསུངས་པའི་བསླབ་པའི་གཞི་འདུལ་བ་ལུང་སྡེ་བཞི་ནི། དཀོན་མཆོག་ཡིན་ལ།
དེའི་སྣོད་སོ་སོར་ཐར་པའི་མདོ་འདི་ཉན་ཐོས་འཕགས་པའི་ཚོགས་དགེ་འདུན་གྱི་དབུས་སུ་དབྱེ་
བར་བྱའོ། །མཆོད་བརྗོད་ཀྱི་ཚིགས་བཅད་གཉིས་པོ་ནི་ཉེ་བར་འཁོར་གྱིས་མཛད་པའོ། །གཉིས་པ་
གླེང་སློང་བའི་མཚན་ཉིད་ལ་གསུམ། སོ་སོར་ཐར་པའི་ཆེ་བ་བརྗོད་པ། ཚོགས་གཉིས་ཀྱི་ལམ་
འབྲས་བུ་དང་བཅས་པ། སོ་སོར་ཐར་པ་བསྒྲུབ་པར་གདམས་པའོ། །དང་པོ་ལ་གསུམ། ཚེ་འདིའི་
འབྲས་བུ་ཕྱི་མའི་འབྲས་བུ་སོ་སོར་ཐར་པ་ལ་སྟོན་པ་དང་འདྲ་བར་བསྟོད་པའོ། །དང་པོ་ནི་སོ་སོར་
ཐར་པའི་མདོ་དེ་འཕགས་པའི་ཚོགས་ཀྱི་དབུས་སུ་དབྱེ་བར་བྱའོ། །ཞེས་བཤད་ནས། དེ་ལ་ཆེ་བའི་
ཡོན་ཏན་ཅི་ཞིག་ཡོད་ཅེ་ན། སངས་རྒྱས་ཀྱིས་གསུངས་པའི་འདུལ་བ་ལུང་སྡེ་བཞི་པོ་གངས་ཅན་
མཚོ་དང་འདྲ་བ་གཏིང་མཐའ་འདི་ཞེས་ཚད་བཟུང་མེད་པ་ཐམས་ཅད་ཀྱི་བརྗོད་བྱ་ལྟུང་བ་སྡེ་ལྔ་དང་
། གཞི་བཅུ་བདུན་ལ་སོགས་པའི་མཚན་ཉིད་རྣམ་པར་གནས་པའི་སྙིང་དང་སྙིང་པོ་ནི་སོ་སོར་ཐར་
པ་འདི་ཡིན་ནོ་ཞེས་གསུངས་པའི་ཕྱིར་རོ། །སོ་སོར་ཐར་པའི་མདོ་འདི་ནི་དམ་ཆོས་རྒྱལ་པོ་སངས་
རྒྱས་ཉིད་ཡིན་ལ་དེ་ཡི་ཆོས་ཀུན་གྱི་ནི་སློབ་དཔོན་དང་འདྲ་བའི་འདྲེན་པ་མཆོག་གོ་ཞེས་ཀུན་མཁྱེན་
མི་བསྐྱོད་རྡོ་རྗེས་གསུངས་པ་ལྟར་འབྲུ་མནན་པའོ། །ལ་ལ་ཞིག་གིས་དམ་ཆོས་ཀྱི་རྒྱལ་པོ་ཆོས་ཀུན་
འདྲེན་པའི་མཆོག་ཡིན་ཏེ་ཁྱོད་ལ་བརྟེན་ནས་མདོ་ལ་སོགས་པའི་ཆོས་རྣམས་འབྱུང་བའི་ཕྱིར། ཞེས་
ཀྱང་འགྲེལ་ལོ། །སོ་ཐར་གྱི་མདོ་འདི་ནི་དགེ་སློང་མྱ་ངན་ལས་འདས་པ། ནོར་བུ་དོན་དུ་གཉེར་
བའི་ཚོང་པའི་ཚོགས་ཀྱི་བསླབ་པའི་ཟོང་གི་ཚོང་ཁང་ཆེན་པོ་ཡིན་ཏེ། ཁྱོད་ཀྱི་ནང་དུ་བསླབ་པ་
ཐམས་ཅད་ཚུད་པའི་ཕྱིར་རོ། །འདི་ལ་བསླབ་པ་ཕྱི་མ་གཉིས་བཞག་པའི་གནས་ཀྱི་བསླབ་ཟོང་ཚོང་
ཁང་ཆེན་པོ་ཞེས་རྗེ་ཀརྨ་པ་དབྱངས་ཅན་མི་བསྐྱོད་དགའ་བས་བཞེད་དོ། །ཚུལ་ཁྲིམས་འཆལ་བ་
སྦྲུལ་གདུག་པ་དང་འདྲ་བས་ཟིན་པའི་གང་ཟག་རྣམས་ཀྱི། སྦྲུལ་གྱི་གདུག་པ་དུག་དང་འདྲ་བའི་
ལྟུང་བ་རྣམ་པར་སེལ་བའི་སྨན་བཟང་པོ་ནི་འདི་ཡིན་ཏེ་ལྟུང་བ་ཐམས་ཅད་ཞི་བར་བྱེད་པས་སོ།
།སོ་ཐར་འདི་ནི་ལང་ཚོ་དང་བག་མེད་པ་སོགས་ཀྱི་རྣམ་པར་འཕྲུལ་པའི་རྐང་གཉིས་གཞོན་ནུ་བྱ་བ་
དང་བྱ་བ་མ་ཡིན་པ་མི་ཤེས་པ་རྣམས་ལ་གླང་ཆེན་འདུལ་བྱེད་ཀྱི་ལྕགས་ཀྱུ་ལྟ་བུ་ཡིན་ཏེ། བག་མེད་
པའི་ཉེས་དམིགས་བསྟན་པའི་སྒོ་ནས་དེ་སྐྲག་པར་བྱེད་པའི་ཕྱིར་རོ། །གཉིས་པ་ནི། རྒྱ་མཚོ་བས་
ཟབ་པའི་འཁོར་བ་ལས་སྒྲོལ་བའི་བརྒལ་ཐབས་ནི་འདི་ཡིན་ཏེ། ཟག་མེད་ཀྱི་ལམ་འབྱུང་བའི་ཕྱིར་
གྲུ་གཟིངས་ལྟ་བུའོ། །སོ་ཐར་གྱི་མདོ་འདི་ནི་བཟང་འགྲོ་ལྷ་མིར་འགྲོ་བའི་རྐང་སྟེགས་དང་ངེས་པའི་
207

ཆུ་ལོན་དང་ཟམ་པ་ཡིན་ཏེ། ངན་འགྲོའི་ཆུ་བོ་འགོག་བྱེད་དང་། བདེ་འགྲོའི་རྒྱུ་ཡིན་པའི་ཕྱིར། སོ་
ཐར་གྱི་མདོ་འདི་ནི་ཉོན་མོངས་པ་ཕམ་པར་བྱེད་པའི་ལམ། རྒྱལ་པོ་ཡི་ནི་འདྲེན་པ་མཆོག བློན་པོ་
ལྟ་བུ་ཡིན་ཏེ། ཁྱོད་ཀྱིས་འཕགས་ལམ་འདྲེན་པར་བྱེད་པའི་ཕྱིར། སོ་ཐར་གྱི་མདོ་འདི་ནི། ཐར་
པའི་གྲོང་ཁྱེར་དུ་འཇུག་པའི་ཐེམ་སྐས་ཀྱི་གཞི་རྟེན་དང་འདྲ་བར་གནས་ཏེ། ལམ་ཀུན་གྱི་གཞི་རྟེན་
ཡིན་པའི་ཕྱིར། གསུམ་པ་ནི་བཅོམ་ལྡན་འདས་ང་ནི་ཕུང་པོ་ལྷག་མ་མེད་པའི་དབྱིངས་སུ་མྱ་ངན་
ལས་འདས་པར་གྱུར་པ་ན་སོ་སོར་ཐར་པ་འདི་ནི་དགེ་སློང་ཁྱེད་རྣམས་ཀྱི་སྟོན་པ་ཡིན་ནོ་ཞེས་རང་
བྱུང་སངས་རྒྱས་ཉིད་ཀྱིས་གུས་པ་དང་བཅས་པར་ནན་ཏན་གྱིས་དགེ་སློང་གི་ཚོགས་དགེ་འདུན་གྱི་
མདུན་དུ་བསྟོད་པའི་རྒྱུ་མཚན་ནི། སོ་སོ་ཐར་པ་དེས་གདུལ་བྱ་ལ་བྱ་བ་དང་བྱ་བ་མ་ཡིན་པ་སྟོན་
པའི་ཕྱིར་རོ། །སངས་རྒྱས་འདུལ་བ་གངས་ཅན་མཚོ་ཞེས་པ་ནས། ནན་ཏན་དགེ་སློང་ཚོགས་མདུན་
བསྟོད་ཅེས་པའི་བར་གྱི་ཚིགས་བཅད་དྲུག་དགྲ་བཅོམ་པ་ཆོས་ཀྱི་ཚོང་དཔོན་གྱིས་མཛད་པའོ། ། ༈
གཉིས་པ་ལ་གསུམ་ཚོགས་ཀྱི་ལམ་དཀོན་པ། ཚོགས་ཀྱི་ལམ་རྙེད་པ། རྙེད་ནས་འབད་པར་བྱ་བའོ།
།དང་པོ་ནི། ཚོགས་ཀྱི་ལམ་དེ་ལ་བཅུ་གསུམ་ཡོད་དོ། །གཞན་གྱི་འབྱོར་པ། རང་གི་འབྱོར་བ།
དགེ་བའི་ཆོས་ལ་འདུན་པ། ཚུལ་ཁྲིམས་ཀྱི་སྡོམ་པ། དབང་པོ་སྡོམ་པ། ཟས་ཀྱི་ཚོད་རིག་པ། ནམ་
གྱི་ཆ་སྟོད་དང་ཆ་སྨད་ལ་མི་ཉལ་བར་རྣལ་འབྱོར་ལ་བརྩོད་པ། ཤེས་བཞིན་དུ་སྤྱོད་པ། དགེ་བའི་
བཤེས་གཉེན་ཆོས་ཉན་ཅིང་སེམས་པ། བར་ཆད་མེད་པ། གཏོང་བ་སྤེལ་བ། དགེ་སྦྱོང་གི་རྒྱན་ནོ།
།འདི་དག་ལ་ཚོགས་ཀྱི་ལམ་ཅིའི་ཕྱིར་བྱ་ཞེ་ན། སྦྱོར་བའི་ལམ་ལ་སོགས་པའི་རྒྱུ་ཚོགས་དང་།
གཞིར་གྱུར་པའི་ལམ་ཡིན་པའི་ཕྱིར། སངས་རྒྱས་འཇིག་རྟེན་དུ་འབྱུང་བ་དང་། ཆོས་བསྟན་པ་དང་།
བསྟན་པ་གནས་པ་དང་། དེའི་རྗེས་སུ་འཇུག་པ་དང་། གཞན་ཕྱིར་སྙིང་བརྩེ་བ་རྣམས་རྙེད་པ་ཤིན་
དུ་དཀོན་ཏེ། སངས་རྒྱས་ཞེས་བྱའི་སྒྲ་འདི་ཡང་འཇིག་རྟེན་དག་ན་རབ་ཏུ་དཀོན་པའི་ཕྱིར་འདིས་
གཞན་གྱི་འབྱོར་བ་རྙེད་དཀའ་བར་བསྟན་ཏོ། །ཡུལ་དབུས་སུ་སྐྱེས་པ་དབང་པོ་ཚང་བ། ལས་
མཐའ་མ་ལོག་པ། གནས་ལ་དད་པ་རྣམས་ཤིན་ཏུ་དཀོན་ཏེ། མིའི་ལུས་ཉིད་ཀྱང་རྙེད་པ་ཤིན་ཏུ་
དཀའ་བའི་ཕྱིར། འདིས་རང་འབྱོར་རྙེད་དཀའ་བར་བསྟན་ཏོ། །སངས་རྒྱས་སམ་དེའི་ཉན་ཐོས་
ལས་ཆོས་ཐོས་ཤིང་དད་པ་ཐོབ་ནས་རབ་ཏུ་བྱུང་སྟེ་ནན་ཏན་གྱིས་ཉམས་སུ་ལེན་པ་ཤིན་ཏུ་དཀོན་
ཏེ། ཆོས་ཐོས་ཤིང་དད་པ་ཐོབ་སྟེ་རབ་ཏུ་བྱུང་བ་ཤིན་ཏུ་དཀོན་པའི་ཕྱིར། འདིས་དགེ་བའི་ཆོས་ལ་
འདུན་པ་རྙེད་དཀའ་བར་བསྟན་ཏོ། །དེ་བཞིན་དུ་རབ་ཏུ་བྱུང་བ་རྣམས་ཀྱི། ཚུལ་ཁྲིམས་ཕུན་སུམ་
208

ཚོགས་པ་རབ་ཏུ་དཀོན་ནོ། །འདིས་ཚུལ་ཁྲིམས་ཀྱི་སྡོམ་པ་ནས་ཤེས་བཞིན་དུ་སྤྱོད་པའི་བར་རྣམས་
དཀོན་པར་བསྟན་ཏོ། །ཚུལ་ཁྲིམས་ཀྱི་སྡོམ་པ་ཙམ་ཡང་རྙེད་དཀའ་བར་བསྟན་པའི་ཕྱིར། ཚུལ་
ཁྲིམས་ཡོངས་སུ་དག་པར་གྱུར་ཀྱང་གྲོགས་བཟང་པོ་ཤིན་ཏུ་རྙེད་པར་དཀའོ། །འདིས་དགེ་བའི་
བཤེས་གཉེན་ནས་དགེ་སྦྱོང་རྒྱན་གྱི་བར་རྣམས་རྙེད་དཀའ་བར་བསྟན་ཏེ། ཚུལ་ཁྲིམས་རྣམ་པར་
དག་ཀྱང་དགེ་བའི་བཤེས་གཉེན་ཤིན་ཏུ་རྙེད་པར་དཀའ་བ་བསྟན་པའི་ཕྱིར་རོ། །གཉིས་པ་ནི་
འཇིག་རྟེན་དུ་སངས་རྒྱས་འབྱུང་བ་དང་། མི་ལུས་ཐོབ་པ་དང་། རབ་ཏུ་འབྱུང་བ་དང་ཚུལ་ཁྲིམས་
ཕུན་སུམ་ཚོགས་པ་དང་། གྲོགས་བཟང་པོ་རྙེད་པར་དཀའ་བ་དག་རྙེད་པར་གྱུར་ནས་སོ་སོར་ཐར་
པ་ལ་ནན་ཏན་བྱ་དགོས་ཏེ། སངས་རྒྱས་འཇིག་རྟེན་དུ་འབྱུང་བ་སོགས་རྙེད་དཀའ་བའི་ཕྱིར་རོ།
།གསུམ་པ་ནི། སྒོ་གསུམ་གྱི་བྱ་བ་ལ་མཁས་པ་བདག་ལ་ལེགས་པ་འདོད་ཅིང་ཚོགས་ཀྱི་ལམ་དེ་
དག་འབྲས་བུ་སྦྱོར་བའི་ལམ་སོགས་དང་བཅས་པ་བྱེད་འདོད་པའི་སྡོམ་བརྩོན་རྣམས་ཀྱིས་སོ་སོར་
ཐར་པ་མཉན་པའི་ཕྱིར་ནི་འབད་པར་བྱ་བ་ཡིན་ཏེ་སོ་སོར་ཐར་པ་ལ་བརྟེན་ནས་ཚོགས་ཀྱི་ལམ་
འབྲས་བུ་དང་བཅས་པར་འགྱུར་བའི་ཕྱིར། གསུམ་པ་སོ་སོར་ཐར་པ་བསྒྲུབ་པར་གདམས་པ་ནི་
དགེ་སློང་མིག་ལ་སོགས་པའི་དབང་པོ་དུལ་བ་སྟེ་བསྲུང་བ་གནས་སྐབས་ཀུན་ཏུ་དབང་པོ་དུལ་ཞིང་
སངས་རྒྱས་ཀྱི་ཕྱིར་དུ་མི་འགྱུར་བར་རབ་ཏུ་བྱུང་བ་ངེས་པར་ཐར་པ་འདོད་པ་རྣམས་ཀྱིས་སོ་སོར་
ཐར་པ་རྟག་ཏུ་མ་ཉམས་པར་བསྲུང་དགོས་ཏེ། ཚུལ་ཁྲིམས་ལ་བརྟེན་ནས་ཐར་པ་མྱ་ངན་ལས་
འདས་པ་ཐོབ་པའི་ཕྱིར། དེས་ན་རྐང་པ་དང་པོས་རང་དང་། གཉིས་པས་གཞན་དང་། གསུམ་པས་
ཆོས་ཀྱི་དབང་དུ་བྱས་ནས་བསྒྲུབ་པར་བསྟན་ཅིང་། བཞི་པས་སྒྲུབ་པའི་མཚན་ཉིད་བསྟན་ཏོ། ༈
འདི་ལ་དགེ་བཤེས་ཀླུ་འབུམ་པས་འབྲུ་འདི་ལྟར་གཉེར་ཏེ། དགེ་སློང་དབང་པོ་དུལ་བ་གང་གིས་
འཇིག་རྟེན་ཀུན་གྱི་དབང་པོ་སངས་རྒྱས་མི་འགྱུར་རང་བྱུང་བ་ཐོབ་བར་འདོད་པ་དང་ངེས་པར་
འཁོར་བ་ལས་ཐར་བར་འདོད་པ་རྣམས་ཀྱིས་སོ་སོར་ཐར་པ་རྟག་ཏུ་སྲུངས་ཤིག་ཅེས་འགྲེལ་ཀྱང་།
ཀརྨ་པ་བརྒྱད་པས་འདུལ་ཌཱིཀ་ཆེན་མོར་དབང་དུལ་ཞེས་པ་མིག་ལ་སོགས་པའི་དབང་པོ་གཉེན་པོ་
དང་མ་བྲལ་བས་དུལ་བ། ཀུན་དབང་པོ་ཞེས་པ་གཉེན་པོ་མངོན་གྱུར་དུ་འདྲེན་པར་མ་ནུས་པའི་ཚེ་
ཡང་། རེ་ཞིག་མཉམ་པར་འཇོག་སྟེ་ལུང་མ་བསྟན་དུ་སེམས་འཇོག་པའོ། །ཞེས་འབྲུ་གཉེར་ཞིང་།
སངས་རྒྱས་ཐོབ་འདོད་མི་འགྱ